Tifel ta’ sentejn jinsab fil-periklu tal-mewt wara inċident tat-traffiku  li seħħ qrib is-supermarket tal-LIDL fiż-Żejtun. L-inċident seħħ għall-ħabta tat-3.00 p.m. fi Triq tal-Barrani. tvm.com.mt jinsab informat li vettura tat-tip Toyota Vitz kienet qiegħda tinstaq fid-direzzjoni lejn il-Marsa minn raġel ta’ 30 sena, residenti Marsaskala, filwaqt li l-vettura l-oħra tal-għamla Fiat Punto kienet qed tinstaq lejn Birżebbuġa minn raġel Taljan ta’ 39 sena, ukoll residenti Marsaskala. tvm.com.mt jinsab informat li l-ħabta seħħet hekk kif it-Taljan ipprova jagħmel u-turn biex jidħol fis-supermarket. Flimkien mat-Talja kien hemm ukoll żewg passiġġiera – mara Taljana ta’ 31 sena, residenti Marsaskala u binha ta’ sentejn. Fuq il-post issejħu żewġ ambulanzi li ħadu lil dawn il-persuni l-isptar Mater Dei għall-kura. Iktar tard, it-tifel ta’ sentejn ġie ċċertifikat li jinsab fil-periklu tal-mewt, filwaqt li l-kundizzjoni medika tal-persuni l-oħra għadha mhux magħrufa. Bil-każ ġie infurmat il-Maġistrat tal-Għassa li ħatar diversi esperti sabiex jassistuh fl-inkjesta li ġiet appuntata. L-investigazzjonijiet tal-Pulizija għadhom għaddejjin.